Wetsontwerp aanvaar wat haatspraak, haatmisdaad kriminaliseerArgieffoto. Die Suid-Afrikaanse kabinet het Donderdag aangekondig dat hy ŉ wetsontwerp goedgekeur het wat haatmisdade en haatspraak sal kriminaliseer. Die Wet op die Voorkoming en Bekamping van Haatmisdaad en Haatspraak sal nou na die parlement gestuur word vir finale verwerking. John Jeffery, die adjunkminister van justisie, sê dié besluit is gemaak omdat voorvalle van rassisme en rassediskriminasie te veel in Suid-Afrika voorkom. “Ons is vol vertroue dat die wetsontwerp, wanneer dit finaal goedgekeur is, sal bydra tot die bekamping van rassisme en alle vorme van diskriminasie in ons land,” sê hy. Jeffery het ontken dat die proses om dié wetsontwerp vir goedkeuring voor te lê, vertraag is. “Niemand kan stry dat die wetsontwerp uiters kompleks en sensitief is nie. Dit het noukeurige oorweging gevat wat op sy beurt tyd vat.” Hy sê die oorspronklike wetsontwerp het meer as 75 845 reaksies uitgelok en dat al dié reaksies en bekommernisse, ook dié wat laat ingedien is, in ag geneem is. Volgens hom is die wetsontwerp na dié proses eers aangepas. Jeffery sê die kriteria vir iets om as haatspraak gedefinieer te word, is onder meer “aansienlik verander”. “Die kwalifiserende kriteria vir haatspraak is ŉ duidelike voorneme om skade te berokken of aan te moedig, te bevorder en te versprei op grond van ouderdom, albinisme, geboorte, kleur, kultuur, gestremdheid, etniese of sosiale oorsprong, geslagsidentiteit, MIV-status, taal, nasionaliteit, immigrant- of vlugtelingstatus, ras, godsdiens of geslag – wat seksuele oriëntasie insluit,” sê hy. Die hersiene wetsontwerp sluit alles uit wat gedoen is in die naam van bona fide artistieke kreatiwiteit, enige ander vorm van uitdrukking, akademiese of wetenskaplike ondersoek of regverdige en akkurate verslagdoening of kommentaar in die openbare belang.